**Rădăcinile minionilor**

Minionii și-au început viața ca organisme unicelulare, pentru ca mai apoi să evolueze de-a lungul vremii, mereu ca slujitori ai celor mai ticăloși stăpâni. Niciodată n-au avut norocul să-și păstreze în viață acei stăpâni, de la T. Rex la Napoleon, așa că acum se trezesc că nu au pe cine să slujească și sunt afectați de o depresie profundă.

**Înfăţişarea minionilor**

Cred că ai observat că există minioni mai scunzi, mai înalți sau mai rotofei sau că sunt unii care au doi ochi şi unii care au unul singur. Dar știai că sunt 48 de aspecte diferite ale minionilor? De asemenea, minionii au doar 3 degete la o mână şi 5 posibile tunsori. Ca să se facă înţeleşi, minionii se bazează pe gagurile fizice și pe abilitatea lor de a exprima emoțiile prin ochii lor imenși.

Inițial, au fost imaginați ca fiind de dimensiunea oamenilor, niște găligani puternici.

Ar fi trebuit să fie mult mai mari, însă, din cauze necunoscute, minionii au ajuns mult mai mici şi caraghioşi.

**Nuanţa minionilor**

Minionii sunt galbeni. Această nuanţă de galben a fost patentată de PANTONE Color Institute. Despre acest galben, directorul executiv al companiei a spus că este „culoarea speranței, a bucuriei şi a optimismului”.

Există şi minioni răi, de culoare mov. De fapt, sunt minioni obișnuiți, care au fost injectați cu un ser periculos. Motivul pentru care minionii răi sunt mov este pentru că aceasta culoare se află la polul opus al spectrului faţă de galben.

**Personalitatea minionilor**

Minionii nu sunt doar adorabili, ci incită interesul tocmai datorită naturii lor duale. Pe de o parte aspiră să fie răi, pe de altă parte firea lor este esențial blândă.

De câte ori minionii riscă să devină mult prea drăgălași, ei știu să contracareze cu umor inteligent, astfel că nu cad în sentimentalisme ieftine, ci își mențin un ritm alert, cu mult umor. Cu toții avem în noi un mic minion, unii mai mult decât alții !

**Personaje minioni**

Dintre minioni se disting trei personaje: Kevin, Stuart şi Bob. Oricât s-ar tachina unul pe celălalt, cei trei sunt extrem de uniți. Kevin e fratele cel mare și, dacă el nu ar fi existat, ceilalți doi ar fi dispărut și ei demult. Stuart este adolescentul rebel. Nu-i pasă de misiunea lor cât îi pasă să se distreze, să cânte și să vorbească cu fete. Iar Bob este inocentul cu ochi mari, extrem de entuziasmat că cineva are nevoie de ajutorul lui, dar imediat își pierde atenția dacă vede o luminiță intensă sau ceva la televizor sau un ursuleț căzut. Dar nu e totul lapte și miere între ei, căci deseori se ciondănesc.

**Limba minionilor**

Limba pe care o vorbesc este inventată: combinație între engleză, rusă, coreeană, spaniolă, franceză şi italiană. Însă, pe alocuri, mai sunt şi cuvinte caraghioase, care nu există în realitate. Se exprimă prin comedie și în termeni universali, la care se poate raporta oricine. Minionii sunt personaje care se bazează în primul rând pe aspectul vizual și apoi pe expresia verbală.

**Căutarea superticălosului**

Devotamentul minionilor pentru a sluji pe cel mai mare superticălos îi face să nu caute o casă a lor, un cămin, ci un superticălos suprem de care să-i lege o relaţie extraordinar de strânsă.